Tiltale for overtrædelse af naturbeskyttelseslovens § 89, stk. 1, nr. 5 jf. § 22, stk. 3, og § 89, stk. 1, nr. 6, jf. § 26, stk. 3.
Ret: Retten på Bornholm (1. instans)
Faggruppe: Straffesag — Bødesag
Sagsemner: Fiskeri, miljø, landbrug og jagt;

/

DOMSRESUMÉ - STRAFFE

15. marts 2022

Bøder og tvangsbøder for ulovligt at have hindret
offentlighedens adgang ved
opsætning af skilte

Ejer af en ejendom blev idømt en bøde på 2.500 kr. for at have undladt at
efterkomme kommunens påbud om at fjerne skilte, der ulovligt begrænsede
offentligheden i at anvende adgangsveje til klitområder og Bygning.

Sagsnummer: 1-48/2022

Sagen kort fortalt
Tiltalte havde på et tidspunkt omkring april 2018 på sin ejendom opsat skilte med
teksten "Privat grund", "Privat" og "Adgang forbudt for uvedkommende" og
afspærringer med en kæde på tværs af adgangsveje, således at adgangen til Bygning og
et fredet klitområde blev hindret, selv om han den 15. februar 2018 af Bornholms
Regionskommune blev påbudt at fjerne lignende skilte.

Dommens resultat
Retten fandt det ubetænkeligt som Bornholms Regionskommune at lægge til grund, at
tiltaltes ejendom er beliggende i det åbne land og således er omfattet af
naturbeskyttelseslovens § 26.

Tiltalte havde erkendt at have opsat skilte med den i anklageskriftet anførte ordlyd
samt to steder at have monteret en metalkæde på tværs af adgangsvejene.

Under hensyn til skiltenes ordlyd og placering, samt at der i tilknytning til skiltene er
opsat kæder på tværs af adgangsvejene, fandt retten, uanset at skiltene ikke
udtrykkeligt forbyder adgang til vejene, at skiltene fremtræder på en sådan måde, at de
må anses for "skræmmeskilte", der er egnet til at afholde offentligheden fra at anvende



/

2

adgangsvejene til klitområderne og Bygning. Retten fandt herefter, at skiltene er opsat i
strid med naturbeskyttelseslovens § 26, stk. 1.

På denne baggrund fandtes tiltalte skyldig i den rejste tiltale for overtrædelse af
naturbeskyttelseslovens § 26, stk. 3, ved at have opsat de omhandlede skilte og
herved at have undladt at efterkomme Bornholms Regionskommunes påbud af 15.
februar 2018.

Det forhold, at der mellem tiltalte og regionskommunen i en mellemliggende periode
havde pågået forhandlinger om etablering af en alternativ adgangsvej til Bygning,
fandtes ikke at kunne føre til, at tiltalte skulle frifindes, eller der skal ske strafbortfald,
hvorved retten bemærkede, at tiltalte allerede ved Bornholms Regionskommunes
høringsbrev af 13. december 2017 var meddelt eksempler på, hvordan lovlig skiltning i
området kunne foretages.

Straffen blev fastsat til en bøde på 2.500 kr., idet retten ved bødens udmåling som
formildende omstændighed lagde vægt på sagens meget langstrakte tidsforløb, der
efter det oplyste ikke kunne antages at skyldes tiltaltes forhold, men i det væsentlige
måtte tilskrives regionskommunens langsommelige sagsbehandling.

Tiltalte blev pålagt inden den 1. juli 2022 at efterkomme Bornholms Regionskommunes
påbud af 15. februar 2018 ved at fjerne den ulovlige skiltning.

Hvis påbuddet ikke efterkommes inden nævnte frist, pålægges tiltalte at betale en
tvangsbøde på 3.000 kr. for hver påbegyndt måned efter fristens udløb.

Tiltalte vil inden for 14 dage fra dommens dato kunne beslutte at anke dommen.

Afgørelsesdato
Dommen blev afsagt af Retten på Bornholm den 15. marts 2022.